钦定古今图书集成/明伦汇编/官常典/第092卷 > 燕王俣 越王偲
## 钦定古今图书集成/明伦汇编/官常典/第092卷 > 燕王俣 越王偲

按《宋史》本传：“燕王俣，帝第十子；越王偲，帝第十二子。
母曰林婕妤。俣初授武定军节度使、检校太尉，封成
国公；偲初授武成军节度使、检校太尉、祁国公。哲宗
朝，俣加开府仪同三司，封咸宁郡王；偲加开府仪同
三司，封永宁郡王。是后累换节钺，历任尹牧，俣进封
萃王，偲封睦王。徽宗朝，俱历太保、太傅，俣进封卫王”、
魏王、燕王偲进封定王、邓王、越王。靖康元年，同迁太
师。俣授河东剑南四川节度使、成都牧，偲授永兴成
德军节度使、雍州真定牧。二年，上皇幸青城，父老邀
之，不及，道遇二王，哭曰：“愿与王俱死。”徐秉哲捕为首
者戮之，益兵卫，送二王于金营。北行至庆源境上，俣
乏食薨。偲至韩州而薨。绍兴初，有崔绍祖者至寿春
府，称“越王次子，受上皇蜡诏为天下兵马大元帅，兴
师恢复。”镇抚使赵霖以闻，召赴行在，事败送台狱伏
罪，斩于越州市。